
Biroului Permanent al Parlamentului
Republicii Moldova



În temeiul art. 73 al Constituției Republicii Moldova și art. 47 din Regulamentul Parlamentului se înaintează spre examinare Parlamentului, cu titlu de inițiativă legislativă, proiectul de Lege privind capitalul familial.  

Anexă:
1. Proiectul de lege
2. Nota informativă

Proiect
PARLAMENTUL REPUBLICI MOLDOVA
Lege privind capitalul familial
Parlamentul adopta prezenta lege organică.
Capitolul I
DISPOZIȚII GENERALE
Articolul 1. Obiectul și scopul legii
(1) Prezenta lege stabilește beneficiarii, modul și procedura de acordare a prestație sociale pentru copii denumită Capital familial. 
(2) Scopul prestației sociale Capitalul familial constă în acordarea sprijinului din partea statului la nașterea copiilor, pentru asigurarea bunăstării, astfel încît aceștia să crească în mediul familial natural, într-o atmosferă de fericire, dragoste și înțelegere.
(3) Prestația socială Capitalul familial va fi acordată din bugetul de stat, prin intermediul Casei naționale de asigurări sociale și a structurilor teritoriale.
Articolul 2. Sfera de acțiune a prezentei legi
În condițiile prezentei legi, pot beneficia de prestații sociale copiii persoanelor asigurate și neasigurate, cetățeni ai Republicii Moldova care domiciliază permanent pe teritoriul Republicii Moldova.
Articolul 3. Noțiuni principale
În sensul prezentei legi, următoarele noțiuni, semnifică:
Autoritate responsabilă – instituția responsabilă de gestionarea și acordarea capitalului familial;
Beneficiar – copilul născut de cetățenii asigurați și neasigurați ai Republicii Moldova, care își au domiciliul permanent în țară;
Capital familial – prestație socială unică acordată familiei la nașterea primului și următorilor copii vii în scopul îmbunătățirii condițiilor de trai și creșterii natalității;
Certificat de capital familial – act eliberat pe numele copilului nou-născut care certifică dreptul de a beneficia de capital familial; 
Familie – părinții și copiii acestora;
Familie monoparentală – familie în care copiii locuiesc cu unul dintre părinți;
Persoană asigurată – persoana care confirmă un stagiu de cotizare de cel puțin 3 ani sau dacă au un stagiu de de pînă la 3 ani și confirmă un stagiu de cotizare de cel puţin 9 luni în ultimele 24 de luni premergătoare datei producerii riscului asigurat sau datei naşterii copilului în cazul riscului asigurat creşterea copilului.
Persoană neasigurată – se consideră mama/tata, adoptatorul care la data naşterii copilului: nu este încadrat în cîmpul muncii; este încadrat în cîmpul muncii, însă nu întruneşte stagiul necesar de cotizare pentru acordarea indemnizaţiei lunare pentru creşterea copilului pînă la vîrsta de 3 ani; întruneşte stagiul necesar de cotizare, dar nu are dreptul la concediu parţial plătit pentru îngrijirea copilului;  întruneşte stagiul necesar de cotizare, se află în concediu pentru îngrijirea copilului şi în perioada luată în calcul nu are realizat venit asigurat din alte motive decît concediul medical, concediul de maternitate, concediul pentru îngrijirea copilului pînă la împlinirea vîrstei de 3 ani, şomajul cu drept de ajutor de şomaj; desfăşoară activitate în calitate de: întreprinzător individual, titular al patentei de întreprinzător, avocat, notar public, executor judecătoresc, pe baza licenţei obţinute în modul stabilit de lege, indiferent de forma juridică de organizare, şi de mediator, pe baza atestatului eliberat de către Consiliul de Mediere, cu excepţia persoanelor menţionate care activează şi în alte unităţi, în care realizează venit asigurat şi au dreptul, în condiţiile legii, la indemnizaţie pentru creşterea copilului pînă la vîrsta de 3 ani;
Solicitant – persoana care solicită eliberarea Certificatului de capital familial sau a mijloacelor financiare din contul capitalului familial. 

Articolul 4. Dreptul la Capitalul familial
(1) De dreptul la Capitalul familial vor beneficia copii vii născuți de cetățenii Republicii Moldova, pe teritoriul Republicii Moldova, începînd cu 01 ianuarie 2020.
(2) Familia este în drept să utilizeze mijloacele financiare ale capitalului familial odată cu împlinirea vîrstei de 3 ani a copilului.
(3) Pînă la împlinirea vîrstei de 3 ani a copilului, mijloacele financiare vor fi depozitate pe un cont special administrat de Casa națională de asigurări sociale. Mijloacele financiare destinate capitalului familial nu vor fi utilizate de autoritatea responsabilă în alte scopuri decît cele prevăzute în prezenta lege.  
(4) Cererea privind eliberarea Certificatului de capital familial se depune la autoritatea responsabilă, în a cărei rază teritorială își are domiciliul, în termen de un an de la nașterea copilului.
(5) Mijloacele financiare din capitalul familial sînt utilizate exclusiv pentru:
a) îmbunătățirea condițiilor de trai ale familiei (procurarea locuinței, procurarea materialelor pentru construcția sau reparația locuinței, procurarea utilajului tehnic, etc.); 
b) educația copiilor (pregătirea copilului pentru școală la începutul anului școlar, plata contractului de studii în cazul copiilor înmatriculați la studii într-o instituție de învățămînt privată, etc.); 
c) întremarea sănătății copilului (procurarea de medicamente, utilaje medicale, acoperirea cheltuielilor de tratament în cazul în care acestea nu sunt cuprinse în programul unic de asistență medicală);
d)   reabilitarea copilului.
(6) Capitalul familial urmărește copilul și nu familia în care a fost născut.
(7) Capitalul familial nu substituie alte prestații, înlesniri, alocații, servicii sociale acordate în condițiile legii.

Capitolul II
CUANTUMUL CAPITALULUI FAMILIAL. MODALITATEA DE ACORDARE
Articolul 5. Cuantumul Capitalului Familial
(1) Valoarea nominală a capitalului familial va depinde de numărul copiilor minori proprii sau adoptivi crescuți și educați la acel moment în familia nou-născutului.
(2) Suma capitalului familial la nașterea primului copil este de trei salarii medii pe economie pentru anul precedent, pentru al doilea copil - cinci salarii medii pe economie, iar pentru trei și mai mulți copii - șapte salarii medii pe economie. 

Articolul 6. Modalitatea de acordare certificatului de Capitalul Familial
(1) Certificatul privind capitalul familial se eliberează de Casa națională de asigurări sociale prin intermediul Caselor teritoriale de asigurări sociale, la cererea unuia dintre părinții copilului născut viu sau părinților adoptivi.
(2) Actele privind eliberarea certificatului de capital familial  se depun în decursul unui an de la nașterea copilului.
(3) Casa teritorială de asigurări sociale va elibera certificatul privind Capitalul familial, în termen de 60 de zile lucrătoare de la data depunerii cererii cu anexarea tuturor actelor necesare. 
(4) La cererea părintelui privind acordarea Certificatul privind capitalul familial se prezintă următoarele acte:
a) buletinul de identitate al solicitantului, în original și în copie;
b) certificatul de naștere a copilului, al copiilor în cazul familiei cu mai mulți copii, în original și în copie; 
c) certificat privind componența familiei;
d) hotărîrea instanței de judecată privind încuviințarea adopției, în original și copie, după caz; 
e) hotărîrea instanței de judecată privind divorțul și stabilirea domiciliului copilului, după caz;
(5) confirmare de la locul de trai precum că familia domiciliază permanent pe teritoriul Republicii Moldova;
(6) În cazul părinților separați, certificatul privind capitalul familial este oferit părintelui la care a fost stabilit domiciliul copilului. 
(7) După verificarea veridicității actelor prezentate, Casa teritorială de asigurări sociale va transmite Casei Naționale de asigurări sociale datele de identificare a beneficiarului și cuantumul Capitalului Familial.
(8) Casa națională de asigurări sociale va perfecta Certificatul de capital familial, în termen de 10 zile lucrătoare de la recepționarea informație de la Casa teritorială de asigurări sociale.
Articolul 7. Certificatul privind capitalul familial
(1) Casa națională de asigurări socială va elabora modelul Certificatului de capital familial, care va conține următoarele elemente cheie:
a) date despre instituția emitentă: denumirea și sediul;
b) seria numerică a Certificatului;
c) date care definesc beneficiarul: numele, prenumele, date despre naștere, codul personal de identificare;
d) valoarea capitalului familial;
e) spațiul destinat înscrierii datei, aplicării ștampilei autorității emitente și semnătura persoanei responsabile.
Articolul 8. Modalitatea de acordare a mijloacelor financiare din contul Capitalului familial
(1)  După trei ani de la nașterea copilului, familia este în drept să se adreseze Casei teritoriale de asigurări sociale cu cerere privind ridicarea mijloacelor financiare din contul beneficiarului.
(2) Familia este în drept să solicite acordarea sumei depline a capitalului familial sau a unei părți din capital.
(3) La cererea privind eliberarea mijloacelor financiare, solicitantul prezintă:
a) buletinul de identitate al solicitantului, în original și în copie;
b) certificatul de naștere al copilului, în original și în copie;
c) hotărîrea instanței de judecată privind încuviințarea adopției, în original și copie, după caz; 
d) hotătîrea instanței de judecată privind divorțul și stabilirea domiciliului copilului, după caz;
e) confirmare de la locul de trai al familiei;
f) certificatul privind capitalul familial, în original și copie;
g) confirmare privind necesitatea utilizării mijloacelor financiare (copia contractului de vînzare-cumpărare a imobilului, copia contractului privind achiziționarea materialelor de construcție, copia contractului privind prestarea serviciilor de reparație a imobilului; confirmare privind necesitatea efectuării tratamentului medical sau de reabilitare care nu este acoperit de programul unic de asistență medicală, precum și alte acte, după caz).
(4) În cazul părinților separați, dreptul de a ridica mijloacele financiare din contul capitalului familial îi revin părintelui la care a fost stabilit domiciliul copilului și care se ocupă de creșterea, educația și întreținerea acestuia.
(5) Casa teritorială de asigurări sociale va examina cererea solicitantului privind acordarea mijloacelor financiare din contul Capitalului familial în termen de 30 de zile lucrătoare. În cazuri excepționale, cererea de eliberare a mijloacelor financiare din contul capitalului familial poate fi satisfăcută în termen restrîns, în baza deciziei conducătorului autorității responsabile;
(6) Decesul copilului duce la anularea dreptului familiei de a ridica mijloacele financiare neutilizate din contul Capitalului Familial. 

Articolul 9. Dreptul copilului orfan sau a copilului rămas fără ocrotire părintească de folosire a capitalului familial

(1) În cazul copilului rămas fără ocrotire părintească sau a copilului orfan mijloacele financiare din capitalul familial îi vor fi acordate acestuia, în baza cererii, la împlinirea majoratului.
(2) Copilul orfan și rămas fără ocrotire părintească va solicita eliberarea mijloacelor financiare din capitatul familial prin intermediul Casei teritoriale de asigurări sociale în raza teritorială în care își are domiciliul. La cererea de eliberare a mijloacelor financiare, acesta va prezenta:
a) buletinul de identitate și certificatul de naștere, în original și în copie;
b) certificatul de capital familial, în original și în copie;
c) confirmare privind necesitatea utilizării mijloacelor financiare (copia contractului de vînzare-cumpărare a imobilului, copia contractului privind achiziționarea materialelor de construcție, copia contractului privind prestarea serviciilor de reparație a imobilului; confirmare privind necesitatea efectuării tratamentului medical sau de reabilitare care nu este acoperit de programul unic de asistență medicală, precum și alte acte, după caz).
(3) În cazul în care copilul orfan și rămas fără ocrotire părintească nu deține Certificatul de capital familial, Casa teritorială de asigurări sociale va verifica în sistemul informațional existență certificatului eliberat pe numele copilului și va satisface cererea. În situația în care în sistemul informațional lipsește informația despre perfectarea certificatului de capital familial pe numele copilului orfan sau a celui rămas fără ocrotire părintească, dar nașterea lui a avut loc după 01 ianuarie 2020, Casa teritorială va satisfacere cererea solicitantului. 

Capitolul III
Atribuțiile autorităților responsabile. Cooperarea intersectorială
Articolul 10. Atribuțiile Casei Naționale de asigurări sociale
În sensul prezentei legi, Casei națională de asigurări sociale îi revin următoarele atribuții:
a) elaborează și implementează sistemul informațional privind Capitalul familial;
b) administrează conturilor deținătorilor Capitalului familial;
c) elaborează și aprobă modelul Certificatului de capital familial;
d) eliberează în termen de 10 zile lucrătoare Certificatul de Capital familial și îl remite Casei teritoriale de asigurări sociale;
e) examinează litigiile apărute dintre solicitantul Certificatului de capital familial sau a solicitantului de Capitalului familial și Casele teritoriale de asigurări sociale.

Articolul 11. Atribuțiile Caselor teritoriale de asigurări sociale
În sensul prezentei legi, Caselor teritoriale de asigurări sociale le revin următoarele atribuții:
a) examinează cererile de eliberare a Certificatelor de capital familial și cele de eliberare a mijloacelor financiare din contul Capitalului familial;
b) verifică veridicitatea actelor prezentate de solicitant;
c) satisface sau refuză satisfacerea cererii privind eliberarea Certificatului de Capital familial sau a mijloacelor financiare din contul Capitalului Familial;
d) informează solicitantul, în termen de 60 de zile, despre decizia adoptată privind eliberarea Certificatului de capital familial;
e) informează solicitantul, în termen de 30 de zile, despre decizia adoptată privind eliberarea mijloacelor financiare din contul capitalului familial; 
f) eliberează suma solicitată din contul Capitalului familial;
g) ține evidenței beneficiarilor de Capital familial și a mijloacelor financiare din conturi;
h) informează anual familia despre mijloacele financiare deținute în contul Capitalului familial;
i) elaborează și prezintă semestrial și anual rapoarte privind activitatea desfășurată pe acest segment Casei Naționale de asigurări sociale, în baza criteriilor stabilite.

Articolul 12. Colaborarea intersectorială 
(1) Casele teritoriale de asigurări sociale vor colabora cu Direcțiile de asistență socială și protecția familiei, Inspectoratele de poliție, Centrele medicilor de familie, instituțiile de învățămînt și Departamentul poliției de frontieră, pentru a verifica veridicitatea informației prezentate de solicitant și evitarea utilizării neconforme a mijloacelor financiare. 
(2) În fiecare caz de scoatere a copilului din familie cu sau fără decăderea părinților din drepturile părintești, Direcția de asistență socială și protecția familiei va informa imediat Casa teritorială de asigurări sociale, în scopul evitării utilizării de către părinți a mijloacelor financiare din contul Capitalului familial. 
Capitolul IV 
Răspunderea
[bookmark: Articolul_22.]Articolul 13. Răspunderea pentru încălcarea prezentei legi
Încălcarea prevederilor prezentei legi atrage răspunderea disciplinară, civilă, contravenţională sau penală, în conformitate cu legislaţia în vigoare. 

 
Capitolul V
DISPOZIŢII FINALE ŞI TRANZITORII
[bookmark: Articolul_23.]Articolul 14. 
(1) Prezenta lege intră în vigoare de la 1 ianuarie 2020.
(2) Guvernul, în termen de 6 luni de la data intrării în vigoare a prezentei legi:
a) va prezenta Parlamentului propuneri privind aducerea legislaţiei în vigoare în concordanţă cu prezenta lege;
b) va aduce actele sale normative în concordanţă cu prezenta lege;
c) va elabora şi va adopta modelul Certificatului de Capital Familial și alte acte normative necesare pentru implementarea prezentei legi.





PREȘEDINTELE PARLAMENTULUI
Notă informativă
la proiectul de lege privind Capitalul familial

1. Condițiile care au impus elaborarea proiectului, finalitățile urmărite 
Pentru ca orice copil să aibă o copilărie fericită și să se bucure spre binele său și spre binele societății, adunarea Generală a Națiunilor Unite, la 20 noiembrie 1959 a adoptat Declarația drepturilor copilului. 
Ulterior, la 20 noiembrie 1989, membrii Adunării Generale a  Organizației Națiunilor Unite, fiind convinși că familia este unitatea fundamentală a societății și că copii trebuie să beneficieze de protecția și asistența de care au nevoie pentru a putea să joace rolul lor deplin în societate; recunoscînd că pentru deplina și armonioasa dezvoltare a personalității sale, copilul trebuie să crească într-un mediu familial, într-o atmosferă de fericire, dragoste și înțelegere,  au adoptat Convenția internațională cu privire la drepturile copilului, care a  fost ratificată de Republica Moldova și a intrat în vigoare la 25 februarie 1993.  
În conformitate cu prevederile Constituției Republicii Moldova, statul trebuie să faciliteze, prin măsuri economice și prin alte măsuri, formarea familiei, să ocrotească maternitatea, copii și tinerii. De asemenea, statul este obligat să acorde ajutor și ocrotire specială mamei și copilului, să acorde alocații necesare pentru copii. Să ia măsurile necesare pentru ca fiecare să aibă un nivel de trai decent, care să-i asigure bunăstarea, cuprinzînd hrana, îmbrăcămintea, locuința, etc.
Astfel, în scopul asigurării prevederilor constituționale privind asigurarea dreptului la ajutor, ocrotire specială a copiilor și familiilor cu copii, precum și sporirea creșterii natalității în Republica Moldova, se înaintează cu titlu de inițiativă legislativă prezenta lege ordinară.
2. Structura proiectului de lege si principalele prevederi
Proiectul de lege este structurat în cinci capitole. 
Capitolul I cuprinde obiectul și scopul legii; sfera de acțiune; noțiuni principale, precum: autoritate responsabilă, beneficiar; capital familial, certificat de capital familial, persoană asigurată și persoană neasigurată, solicitant; dreptul la capital familial.
Capitolul II  prevede cuantumul capitalului familial și modalitatea de acordare a certificatului de capital familial, certificatul privind capitalul familial; modalitatea de acordare a mijloacelor financiare din contul capitalului familial; dreptul copilului orfan sau a copilului rămas fără ocrotire părintească de folosire a capitalului familial.
Astfel, potrivit proiectului de lege ”Capital familial” – care este o prestație socială unică acordată la nașterea copiilor vii, precum și pentru copii adoptivi, în scopul îmbunătățirii condițiilor de trai a familiei; precum și noțiunea de ”Certificat privind capitalul familial” – care nu va fi altceva decît un act eliberat pe numele copilului născut viu care certifică dreptul de a beneficia de prestația socială unică la naștere. 
În condițiile acestei legi, de dreptul la Capitalul familial vor beneficia familiile care au născut sau adoptat copii de la data de 1 ianuarie 2020. De mijloacele financiare din contul Capitalul familial, familiile vor putea beneficia la data împlinirii de către copil a vîrstei de 3 ani. Se propune ca familia să solicite Certificatul de Capital familial în decursul primului an de la nașterea copilului, deoarece potrivit Legii cu privire la actele de stare civilă, în decursul 1 an se trece în Registrul actelor de stare civilă nașterea copilului. În cazul în care familia nu va solicita eliberarea Certificatului Familial în perioada stabilită, ulterior nu va mai avea acest drept. Prin această reglementare, autorul mizează și pe documentarea copiilor la naștere.
În art. 5 alin. (1)  s-a explicat că valoarea capitalului familial va depinde de numărul copiilor minori proprii sau adoptivi crescuți și educați la acel moment în familia nou-născutului, ceea ce înseamnă că nu vor fi luați în calcul copii tutelați, luați sub tutelă sau aflați în plasament în acea familie, deoarece acești copii și aceste familii deja beneficiază de suportul statului.
Totodată, după cum s-a menționat supra, Capitalul familial este destinat îmbunătățirii condițiilor de trai, procurării unei locuințe, tratament și/sau reabilitare a copiilor.
Beneficiarii Capitalului familial vor fi copii persoanelor asigurate și neasigurate care domiciliază permanent pe teritoriul Republicii Moldova, iar suma Capitalului familial va varia în dependență de numărul copiilor născuți, crescuți și educați în familie, și anume: la nașterea primului copil, cuantumul capitalului familial va fi de trei salarii medii pe economie pentru anul precedent, pentru următorul copil va fi de cinci salarii medii pe economie, iar pentru trei și mai mulți copii - șapte salarii medii pe economie.
În cazul părinților separați, dreptul de a dispune de mijloacele financiare din contul Capitalului familial îi revine părintelui cu care domiciliază copilul, în temeiul hotărîrii judecătorești. Totodată, în cazul copilului rămas fără ocrotire părintească sau a copilului orfan, acesta va avea dreptul de a dispune de mijloacele financiare la împlinirea majoratului.
Capitalul familial urmărește  copilul și nu familia în care s-a născut copilul.  În caz de deces a copilului pînă la vîrsta de 3 ani familia nu va mai intra în dreptul de a utiliza mijloacele financiare din capitalului familial la fel, dacă copilului a decedat ulterior, iar din cont nu au fost ridicată toată suma, familia nu va avea dreptul să solicite partea rămasă.

Capitolul III  stabilește atribuțiile Casei naționale de asigurări sociale și a Caselor teritoriale de asigurări sociale, colaborarea intersectorială.
Capitolul IV  reglementează răspunderea pentru încălcarea prevederilor legii, iar în Capitolul V se referă la dispozițiile finale și tranzitorii. 



3. Impactul proiectului asupra domeniului social

Potrivit datelor Biroului Național de Statistică, la 1 ianuarie 2018 numărul populației stabilite în Republica Moldova a constituit 3547,5 mii persoane, din care 676,0 mii persoane sau fiecare a cincea persoană era sub vîrsta de 18 ani. 
În anul 2017 s-au înregistrat 34,1 mii născuţii-vii, fiind în descreştere cu 8,9% faţă de anul precedent.
Rata natalităţii a constituit 9,6 născuţi-vii la 1000 locuitori. Nivelul natalităţii în localităţile rurale (10,7‰) se menţine mai înalt decât în localităţile urbane (8,2‰).
Din numărul copiilor născuţi-vii, 51,5% au fost băieţi, raportul de masculinitate fiind de 106 băieţi la 100 fete. În funcţie de greutatea la naştere, 94,7 % din născuţii-vii au avut peste 2500 grame. Cei mai mulţi copii (96,9%) s-au născut după o durată a sarcinii de peste 35 săptămâni.
Vârsta medie a mamei la prima naştere este de 24,8 ani. De regulă, femeile din mediul rural nasc la o vârstă mai mică, comparativ cu cele din mediul urban, respectiv la 23,7 şi 26,5 ani. Distribuţia născuţilor-vii după grupa de vârstă a mamei, evocă concentrarea acestora până la vârsta de 30 ani (66,1% din total naşteri).
Nivelul natalităţii extraconjugale rămâne a fi înalt, ponderea copiilor născuţi în afara căsătoriei fiind de 21,5 la sută.
Pe parcursul anului 2017, 78 mii persoane au beneficiat de indemnizații la naștere și pentru creșterea copilului. Mărimea medie a indemnizaţiei unice la naşterea primului copil este aceeaşi indiferent de statutul de persoană asigurată sau neasigurată. Aceasta a constituit 5300 lei, ceea ce este de 1,7 ori mai mult față de anul 2016 și de 2 ori mai mare comparativ cu anul 2013. Mărimea medie a indemnizației unice la nașterea fiecărui următor copil, în anul 2017, este egală cu indemnizația unică la nașterea primului copil.
În cazul îndemnizaţiei pentru îngrijirea lunară a copiilor, statutul de persoană asigurată sau neasigurată determină diferenţe ale mărimii îndemnizaţiei: aceasta constituie 1348,1 lei pentru persoanele asigurate, faţă de 540,0 lei pentru persoanele neasigurate.
Numărul persoanelor care au beneficiat de concediu parţial plătit pentru îngrijirea copilului pînă la vârsta de 3 ani este în creştere în ultimii ani. În anul 2017, 45,3 mii persoane au beneficiat de această îndemnizaţie, din care peste 40,6 mii persoane sunt mame, 4,3 mii persoane sunt tați și 0,4 mii alte persoane.
În ultimii 5 ani mărimea minimului de existenţă pentru copii a crescut cu 15,3%. Astfel, valoarea minimului de existenţă în anul 2017 a constituit în total pentru copii - 1768,6 lei, inclusiv 699,5 lei pentru copiii de până la 1 an, 1518,3 lei pentru copii în vârstă de 1-6 ani şi 2002,5 lei pentru cei cu vârsta 7-17 ani. 
Creşterea mărimii medii a îndemnizaţiei pentru îngrijirea copilului a determinat un grad mai înalt de acoperire a minimului de existenţă pentru copii în vârstă de până la 1,5/2 ani - 77 la sută (persoane neasigurate). Îndemnizaţia lunară pentru îngrijirea copilului în vârstă de pînă la 3 ani, pentru persoanele asigurate depăşeşte minimul de existenţă stabilit pentru copiii în vârstă de până la 1 an cu circa 93%. 
Îndemnizaţia însă, acoperă minimul de existenţă pentru copii în vârstă de 1-6 ani în proporţie de 89% pentru persoanele asigurate şi 36% pentru cele neasigurate.
Veniturile gospodăriilor casnice cu copii sînt substanţial mai mici decât veniturile gospodăriilor fără copii. În medie, în anul 2017 veniturile disponibile ale gospodăriilor cu copii au constituit 1862,4 lei lunar pe o persoană în prețuri curente, fiind în creştere cu 25% faţă de anul 2013. Pe măsura creşterii numărului de copii în gospodărie descreşte şi valoarea medie a veniturilor, de la 2151,2 lei lunar în cazul gospodăriilor cu 1 copil, până la 1288,1 lei în cazul celor cu 3 şi mai mulţi copii.
Principala sursă de formare a veniturilor o constituie activitatea salarială (48,2%), fiind urmată de veniturile din prestaţii sociale (10,5%), activitatea individuală agricolă (8,6%) şi activitatea individuală non-agricolă (7,5%). Transferurile din afara ţării contribuie la formarea veniturilor în proporţie de 21,4%, fiind cu 4,9 puncte procentuale mai mult decât media pe ţară.
În general, accesul gospodăriilor la elementele de confort a crescut în ultimii ani, în special s-a ameliorat accesul la surse sigure de apă. Astfel, în anul 2017 circa 84 la sută din gospodăriile cu copii dispun de apeduct, circa 74 la sută sunt conectate la sistem de canalizare, iar aproximativ 64 la sută dispun de baie sau duş. Dat fiind, că marea majoritate a locuinţelor din mediul urban reprezintă apartamente la bloc, care în mod tradiţional sînt conectate la principalele utilităţi, marea majoritate a gospodăriilor dispun de sistem de alimentare cu apă, inclusiv apă caldă, gaze din reţea, grup sanitar, baie, etc. În schimb, în mediul rural pe parcursul ultimilor 5 ani a crescut de 1,4 ori accesul gospodăriilor cu copii la apeduct în interiorul locuinţei, sistem propriu de canalizare şi baie sau duş.
Conform opiniei gospodăriilor cu copii, circa 86 la sută din acestea consideră că în anul 2017 nu au intervenit careva schimbări majore în nivelul de bunăstare al acestora, comparativ cu anul precedent; 6,5% au menţionat că trăiesc mai bine, iar 7,4% consideră că situaţia s-a înrăutăţit. Pentru necesităţile minime ale gospodăriei, conform aprecierilor respondenţilor ar fi suficientă suma de 1748 lei lunar pe o persoană. Totodată, pentru un trai decent a fost menţionat necesarul de 3319 lei în medie pe o persoană.
Prin urmare, mijloacele financiare alocate familiilor cu copii, așa cum a mai fost menționat, nu acoperă nici minimul de existență, iar despre procurarea de către familie a locuinței, îmbunătățirea condițiilor de trai sau tratament costisitor nici nu poate fi vorba.
Introducerea prestației sociale ”Capital familial” va avea un impact pozitiv asupra îmbunătățirii condițiilor de trai a familiilor și va contribui la dezvoltarea armonioasă a tinerii generații.
Dacă e să facem referire la experiența altor state, atunci e de menționat că statele comunității europene susțin financiar familiile cu copii. Prestație asemănătoare a fost stabilită în Federația Rusă încă în anul 2006.

4. Locul actului în sistemul legislației. 
Acest proiect de lege se încadrează în categoria actelor legislative organice prin prisma conținutului și specificul de reglementare a relațiilor social-economice.
5. Argumentarea economico-financiară
Pentru implementarea acestui proiect de lege sunt necesare mijloace financiare de la bugetul de stat  în sumă de 1 106932500,00 lei.
Calcule:  
Orientativ putem utiliza datele statistice despre copii născuți pe parcursul anului 2017 și salariul mediu pe economie prognozat pentru anul 2019 care a fost în sumă de 6975 lei, potrivit cărora putem realiza următoarele calcule:
	Repartizarea celor născuți conform rangului născutului
	Copii născuți în anul 2017
	Salariul mediu pe economie prognozat pentru anul 2019
	Suma necesară

	Primul copil
	13385
	6975 lei x 3 salarii = 20925 lei
	280081125,00 lei

	Al doilea copil
	13090
	6975 lei x 5 salarii = 34875 lei 
	456513750,00 lei

	Al treilea și mai mult
	7585
	6975 lei x 7 salarii = 48825 lei
	370337625,00 lei

	Total
	34060
	
	1 106932500,00 lei

